khistorydata/jeongjo-sjw-relations huggingface dataset:
정조 0년
全羅監司李普行疏曰。伏以臣。按道以來。累當査事。藩閫守宰之論列上聞者。不止一二。而鉤考錢穀。斷人贓汚。揆以簠簋不飾之義。誠有所赮然代羞者。而實非所樂爲也。然惟其公法爲重。關係非細。則旣不可以多而爲少。亦不敢指有而爲無。各隨其所犯。而據實直陳而己。未尙有毫分差爽於其間。而惟彼當之者。莫肯自反。輒欲自脫。至若元義孫。則十五萬公穀擅賣之物。初無一錢之相干於賑資。而乃敢假托補賑之說。以爲自明之計。然其發賣則乃在於癸巳之夏。設賑則實在於甲午之春。若如其說。則甲午春後之當賑。其能預料於一年之前耶。洪和輔則年前金永綬莅閫之時。城堞公廨。修改一新。至蒙賞典。則和輔代來。曾無一瓦之改。一椽之易。而乃以七千緍擅弄公貨之物。擧以歸之於修葺之費。敢以虛無之說。憑藉巧飾。欲引他人已成之績。要爲自己逃罪之計。吁亦痛矣。臣於其始。猶疑其傳聞之或過。及到該營。果驗其事狀之如此。人之詐僞。一至此乎。若其所犯之狼藉。猶屬餘事。雖然惟彼數人者外。雖强爲屋下。自辨。內實自知所犯之難掩。故其納供登聞之際。猶不敢顯然自處於無過之地。而驅於誣罔之科。故臣付之一笑。不爲之呶呶辨明矣。至於今番金若行。則乃以劻勷惶怯之心。强飾窘遁周遮之說。枚擧張皇。全事欺誣。及其語窮理塞。情露跡現。則不得不直招。而又縱其子鳴錚請伸。至以其供。謂非直招而諉之以誣服。又以道啓之不擧作舍。該府之改供成案爲言。而隱然歸之於構誣陷人之科。寧不痛哉。夫若行父子之極口粧撰。費辭發明者。專在於衙舍營造一事。而斥臣之初。不擧論。然所以不爲擧論者。非有意而故拔也。又非不知而不論也。營造時所費錢穀。旣有別般出處。則初何嘗相關於發賣一節耶。取考其所謂營造時物力記簿。則錢有官妓官軍官選武兵吏願納錢査徵錢結錢州司錢官牛錢等名色。而其數爲一千六十餘兩。穀有本倉都務廳名色。而其數爲一百三十餘石。此乃營造時錢穀所費之都數。而至於水營錢一千之數。初不見錄於此數之內。則其所謂貸用於營造云者。果能成說乎。設使眞如其所言而爲營造貸造。然近萬許多之錢。都無去處。則惟此一千之所貸。便是九牛之一毛。其公私眞僞。誠不足多辨。而又況初不載錄於營造之簿。又不還報而終至白徵於民吏。則其將歸之於公乎。抑當歸之於私乎。至若留庫穀之貸用云者。猶不無苗脈之可據。然乃以百包之些少。演爲千餘之多數。欲以此。假借憑藉。東引西拖。漫漶其近萬石。幻弄之跡。其可得掩乎。蓋當初出賣六千二百餘石之穀取錢一萬二千七百餘兩之數。各有該掌踏印記籍。留在府中。昭然明甚。眞所謂十目所覩。十手所指。而今其供。乃以謂數爻甚多。誠極瞹眛。又以留置文書。未知何樣文蹟。而實未究得。又以爲果有私用之事。何可留置文蹟。又作執贓之明證云者。一何其虛幻迷錯之甚也。雖然挽近數十年來。朝廷之上。廉防旣壞。搢紳之間。名檢日渝。淸白無聞。貪汚成習。至若元義孫洪和輔之徒。滔滔皆是。則今此若行之擅弄公穀。牟利不法。雖無狀。亦何足深責。而但其中。尤有所萬萬駭異者。蓋其許多公穀幻弄之後。自知虛留。彌縫之爲難。托以官廨營造之扶助。而敎囑鄕監。使聚大小民人。誘之脅之。隨其結負之多寡。列錄姓名。分排穀數。而猶嫌擧措之無據。欲免勒徵之名目。不肯自爲主張。付之鄕監。而畢竟收歛之際。闔境嗷嗷。民不聊生。流毒尙在。此何擧也。此則許多貪汚之流。所未嘗爲者。而若行。創而爲之也。然猶且揚眉抗顔。厭然自揜。乃曰分排民結。尤不近理。眞若初無是事者然。此豈常情之所敢出也。天不可欺。謂天可欺。人不可罔。而謂人可罔。特地唐突。强辨無忌。此習一開。尤非世道之小故也。臣猥以無似。職在按察。雖其才不踰人。力不勝任。然澄淸郡邑。懲勵貪汚。乃其責耳。若其顧瞻畏忌。全事掩覆。則非但職分之所不敢安。實以慰此無告之民。故若行之去官。雖在臣按道之前。而當初査啓。誠出於不得已也。夫豈故爲喜事。陷人罪臼之意哉。莅事於按法之地。矢心於秉公之義。前後此等事。未嘗不兢兢審愼。不敢爲容易過當之擧。而動輒生尤。怨毒叢身。噫。公法所係。輕重大小。非臣之私自低昂。而人之譸張爲幻。誑惑衆聽者。已不勝其囂囂。而今乃復有此若行父子事矣。雖幸天鑑孔昭。情狀莫逃。而處分嚴正。無復餘憾。然處分未下之前。則臣固在於構捏無辜之科。而瞞天之罪。幾所不免。在臣反省之道。豈可以囚供之胡亂粧撰。謂無足追理。而乾斷之赫然照燭。謂有所可恃。晏然自在。而不思所以自列乎。玆不避煩猥之誅。敢此略擧而陳之。惟聖明少垂察焉。因念臣犬馬之齒。已迫六旬。視聽思慮。日益衰耗。重蕃劇務。非所能堪。來莅屬耳。義難瀆撓。仍因蹲據。掩過半歲。而徒縻厚廩。無所猷爲。每自思惟。悚縮靡措。伏乞天地父母。特賜俯諒。憐臣之情。納臣之懇。亟許遞改。移授可堪。以安微分。不勝幸甚。答曰。省疏具悉。自卿藩。予無南顧之憂。此輩之誣罔。業已洞燭。於卿何有。卿其勿辭。益加欽哉。
정조 0년
幼學臣鄭煥祖姜應一權奭李光九崔命喆沈益之李大逵鄭時濟朴致萬。進士臣沈綏之。幼學臣具德衷沈器鎭具師汲具師周鄭時淵金。進士臣金樂元。幼學臣金禹鉉李得祥具師昌李延海李延英李河祥鄭箕采李命祥鄭心采宋文祥宋喆中鄭熙采宋文百金樂吾李斗寅辛師夏宋文彬金星烈辛師殷宋文禧金星煜李箕演宋毅中李翼演金景漢宋履中鄭咸濟宋學中李穩魚錫勳尹任商尹趾烈鄭載祿鄭最瑞鄭汝器金昌簡尹甲烈鄭啓瑞沈師中沈師尹鄭彦瑞鄭齊七李最相申在天申㻐李哲相李恒相李春曄金顯洙白思敏韓敬琦朴瀗金埉朴弼廷洪舜龍金堬金光祐李好謙李命五金垍。進士臣李光祚崔星景李允謙趙有善。幼學臣任守白趙瀗崔世謙李鳴九崔命奎崔尙奎金道浣金道浩金道沆尹心健李亨哲李亨坤李亨甫吳侃尹東赫李光源宋煥心尹成耆申在洙任喜夏李宏李華濟申永洸李鎭恒申柳以和任時仲吳鼎三吳偉任永祐尹南爀申赫沈惟晉金潭金德遊任昨中沈最學李秉德鄭有晉沈景曾沈滁沈洊鄭鎭周沈穆賢沈濟章沈卨賢鄭鐸沈慶賢申護李世郁沈敏賢李益芳沈喆賢洪致禧洪致鼎梁重儉南李迥申彦宗申祥龜沈濟聖任邦尹尹心師李彦佐具宗燮金養萬李在堣尹行謙李昌運趙景逵李景濟李百祿李相烈李師鼎尹恕榮尹履寬具命柱尹相寬安百行李賢齊任揆夏申光宇申光玉李命恒柳聖惠金永聲趙愼五金永赫具祥源趙琜具錫圭具錫璉具錫瓚金永海具達源具錫祚申權楡申光說申光簡申光順申光獻李湊申命恩尹哲東申昱尹亨東吳鼎玉閔始大李景漢曺得雲申光斗申光允申光天申習申旴申普申光悌申光孝申在默申在中李基宗李述祚李必垕朴寅燮朴基福洪大祉朴栗申光謙朴瑞根朴瑞獻尹載德朴聖恒禹命復禹命益金和德李景顯白師哲朴啓煥金煥李德懋金範成金載玉金載仁金載燁金載億崔焴李錫祺李駿復李錫復李興宇尹景灝尹敬說趙啓宇趙尙毅趙尙通魚錫瑜魚錫瑾申極文魚錫華尹慶殷尹慶徽金益瑩李漢冑李良弼柳翊之李世煥李宗煥金相鼎李彦祺李秉心李儒衡鄭履曾沈樂賢沈瀁洪致泰李顯祿梁柏梁格李仁達韓命卨韓命岳尹遂永李性達權擢李顯權李漢汲李漢吉李漢喆李時權申大純申溥辛命鼎宋煥璟柳億宋冑相金光萬林霣林益載林益宗韓宗德朴昭漢李元龜申光魯朴敏起具錫珽具錫璜具錫鍼洪榮國趙衍百李嘉錫趙命邁李土錫洪成萬申光赫崔應震柳葛元孟鎭國閔聖游申光顯金希說。進士臣朴弼曾。幼學臣韓克敎金克顯尹成憲白東煜申應和李思一李需輔李有聃李華鎭金衡老李重采安思述趙思儼安載垕申思復黃默李益顯魚用冕李宅顯趙光淳元懿常安國休安萬亨申光白申在愼朴道欽李濟安鄭世默李光麟成宗鉉宋煥謙李鉀鄭胤基宋煥益李興漢申良鎭尹昌熙尹昌炯李亨基柳時茂李涑金夏澤朴新欽李榮周沈錫尹相勳沈鐵李光一李宗命尹昌爋李榮赫尹濟寅李榮殷成潤德尹濟宇李榮夏尹慶升李宗仁成得鉉李榮天尹相時成國鉉李宗禮李尙台李得采李得夏李遠懋李衡懋李興悌李興敎趙鳳采李彦禧鄭肅霖趙銓朴淳欽朴景敏朴獻徽李秉三李仁基李得基金載興金燝李亨震李頣垕李亨復李湛洪述祚鄭以煥羅應箕金宇遠魚翼祥曺聲振李普顯李興遠李興運洪啓海李榮坤李明燮姜柱一李普明李邦謩李邦喆李意亨申昱申旻鄭致煥鄭載煥金光會金光普崔百興崔始興金克寅李達壽李奎祥李光九申珏李好裕梁柙李復淵洪憲猷郭箕濟李震相李熙輔李熙範鄭魯瑞李熙采鄭奎瑞鄭夏瑞鄭五瑞李頣錫趙衍吉李顯錫趙台光趙台正趙衍奎李安默鄭鐏疏曰。伏以臣等。以故右參贊文正公臣李縡建祠事。陳疏仰請矣。及承聖批。以所請。當商量爲敎。臣等。奉讀再三。有以見我殿下爲儒賢重事體之盛意。而非以縡爲不合於祠享也。臣等。聚首欽仰。恭俟處分。側聽累日。未蒙準許。臣等。不勝抑鬱之忱。申瀆崇嚴之下。伏願聖上。少加察焉。嗚呼。儒賢之於世道。所係大矣。進而行道。致君而澤民。退而守志。範俗而牖後。是故生則待之盡其誠。沒則報之隆其禮。惟彼祠屋之設。俎豆之享。固無足加損於其人。而其在國家重道之意。士林尊賢之誠。有不可闕者。而臣等之願以縡腏享妥靈者。蓋以是耳。嗚呼。縡之純學正道。百世可宗者。日月在上。固已俯燭。臣等。不必架疊。以煩崇聽。而爲縡立祠。實非臣等之所自私也。亦非殿下之所可已也。頃年八路之建請。可見通國共公之論。今此臣等之陳章。亦是秉彝好德之心。則以殿下道學之盛。君師之責。寧不思崇報之道。而有此持疑而難愼耶。伏願聖明。俯諒微懇。夬賜睿斷。特許一畝宮於寒泉故址。如陶山之享李文純。石潭之享李文成。華陽之享宋文正。則豈非昭代之盛典。斯文之大幸也耶。臣等。無任屛營祈懇之至。答曰。省疏具悉。何如是煩聒耶。爾等。退修學業。
정조 0년
丙申十月二十一日。兼春秋張顯慶。刑曹罪人尹起莘加刑啓目。傳曰。更加嚴刑。期於得情爲良如敎。
정조 0년
丙申十月二十一日巳時。上御尊賢閣。右承旨入侍時。右承旨鄭民始。假注書李兢淵。記注官金鳳顯。記事官卜台鎭以次進伏訖。上曰。日昨傳敎之後。嚴禁觀光。倍於前日云。殊可怪也。民始曰。判尹入侍。親承下敎。而反有此擾民之擧。誠未知其故矣。上命書傳敎曰。漢城府事。可謂怪駭矣。旣無朝令。而傳布難行之令。至以雖有一二人之欲爲觀光者。罪其家長。罰及洞任爲言。以致擾民之端。大抵禁雜人。卽止鬧之意。而若此則適足爲起鬧之地。再昨聞之。深以爲駭。傳敎申飭者。以其禁其太甚。不欲行難行之令也。昨聞該府各部官。來告政院之言。再昨以後。倍加知委嚴禁云。此雖小事。其亦法令。措民於手足容不得之地。可乎。勅使雖是異國之人。豈以京中民人之登山陟峴。指點觀望者。爲笑朝廷之端乎。當初出令。已是不審。飭敎之下。又不遵行。該堂不可無警。至又凡係禁戢之事。所當漸磨寬緩。而近聞毋論大小事。一法禁之出。以致民間之喧擾云。殊非包拯持重之體。漢城判尹具善復。爲先推考。以此意分付各部。上曰。漢城府五部官員。卽爲發牌招致。使之聽傳敎。命退。諸臣以次退出。
정조 0년
丙申十月二十一日申時。上詣孝明殿。夕上食親奠入侍時。左承旨蔡弘履。左副承旨金鍾秀。同副承旨李普溫。假注書李兢淵。記注官金鳳顯。記事官卜台鎭以次侍立。上具衰服。自齋室詣孝明殿。就板位俯伏哭四拜。詣盥洗位盥手。陞自西階。詣樽所視斟酒。入詣香案前。三上香三獻盞。降復位俯伏哭四拜。還入齋室。上曰。坐直承旨率輪對官入侍。左副承旨同爲入侍。出榻敎諸臣退出。
정조 0년
丙申十月二十一日申時。上御興政堂。坐直承旨率輪對官。左副承旨同爲入侍時。左副承旨金鍾秀。同副承旨李普溫。假注書李兢淵。記注官金鳳顯。記事官卜台鎭。兵曹佐郞成鼎鎭。刑曹正郞徐邁修。工曹正郞宋岳載。漢城主簿尹馹。都摠都事金明遇以次進伏訖。上命輪對官以次進前。下詢職姓名及職掌。又下詢所懷弊瘼。鼎鎭邁修岳載馹明遇咸曰。別無所懷弊瘼之可達者矣。上謂馹曰。以該府之禁斷觀光。閭閻騷擾云。何故也。馹曰。捧甘申飭而已矣。上命輪對官先退。命鍾秀書傳敎曰。以逆手見失事。干連逮囚於海營畿營者。至於數十人之多。査啓稟處之命已久矣。刑曹無判堂。不得回啓云。大臣旣有所奏。此時滯囚。亦甚可悶。刑曹判書具允鈺牌招。其令卽爲回啓。命退。諸臣以次退出。
정조 0년
丙申十月二十一日酉時。上御尊賢閣。都承旨入侍時。都承旨洪國榮。假注書柳孟養。記注官金鳳顯。記事官卜台鎭以次進伏訖。上曰。開城府問安承旨。同副承旨進去。出傳敎上曰。有下問事。左右相明日入侍。戶判同爲入侍。出傳敎國榮曰。大妃殿寶事誠難處矣。上曰。我國文獻。極其疎忽。無可徵處。誠爲寒心。國榮曰。禮曹承文院。皆無謄錄。不知何朝出來而在於何處也。上曰。彼人若推尋。則將若之何。國榮曰。事貴預備。以銅造作。塗金以置之外。無他道矣。上曰。然則分付承文院。模寫舊本。令戶曹造出。可也。上曰。秋判尙不出肅。何故而然也。國榮曰。具允鈺踵跡。似或臬扤惶悚。不敢出肅矣。命書傳敎曰。頃於判尹。特許一遞。已軫禮使之道。今又持敎之下。若是違牌。此何分義。然則具庠停啓後。可以行公乎。朝廷之體統。焉敢以私而曲護乎。萬萬寒心。刑曹判書具允鈺。爲先從重推考。更爲牌招。牌去來申飭。命退去。諸臣以次出。
정조 0년
都承旨洪國榮藥院直。左承旨蔡弘履坐。右承旨鄭民始坐直。左副承旨金鍾秀坐直。右副承旨徐有防式假。同副承旨李普溫奉命在外。注書二員未差。假注書柳孟養藥院直李兢淵仕直。事變假注書李殷模仕。
정조 0년
李鎭衡啓曰。新除授行成均館大司成李宜哲。除拜後過三日不爲出肅。依定式推考警責。仍卽牌招察任。何如。傳曰。允。
정조 0년
金鍾秀啓曰。今此勅使接見時說話。依例書入。而措辭間。或不無未盡。令廟堂更加增删。以備睿覽。何如。傳曰。允。
정조 0년
傳于金鍾秀曰。金德瑞付過放送。
정조 0년
蔡弘履。以都摠府言啓曰。副摠管鄭晩淳。以刑曹參判。本曹坐起晝仕出去之意。敢啓。傳曰。知道。
정조 0년
洪國榮。以禮曹言啓曰。取考謄錄。則丁丑年弔祭勅使時。受勅行禮及魂殿致祭。同日擧行。故致祭吉時。初無磨鍊之事矣。今十月二十七日受勅行禮後。仍行致祭。則吉時別無推擇之事。依前例。同日隨時設之意。知委。何如。傳曰。允。
정조 0년
又以迎接都監言啓曰。本都監軍色郞廳宋銓有頉。代兵曹正郞鄭濡差下。使之察任。何如。傳曰。允。
정조 0년
金鍾秀。以義禁府言啓曰。副司果李儒慶。帶軍銜。任自下鄕。依定式禁推事。傳上啓下矣。李獻慶。下去京畿龍仁地云。依例發遣府羅將。拿來。何如。傳曰。待待敎拿囚。
정조 0년
大司憲李義直疏曰。伏以日月易邁。因山奄過。伏惟聖孝攀慕。益復靡逮。上穹伏格。惠慶宮患候遄復天和。臣民慶忭。曷有其旣。臣於千萬夢寐之外。忽伏奉承政院有旨。以臣爲司憲府大司憲。使之斯速乘馹上來者。臣驚悚悸恐。莫省攸處。蓋臣自來悲苦之情。頃於辭疏之末。略有所仰暴。尙冀聖明俯悉無餘。臣何敢猥事煩瀆乎。噫。君臣猶父子。臣之所以事君。當以事父之道。而移孝爲忠。古人亦云。爲人子而不孝於其父。而忠於其君者。未之聞也。臣遭罹。實有關於倫紀。惟我聖上御極。敦尙風敎。民彝物則。莫不從化。一世方躋於於變之域。乃以釁穢之身。遽玷於搢紳之列。聽聞所及爲累於聖治匪故。臣於是乎進退皆罪。只自伏地泣血。恭竢誅殛而已。且臣切有情私之萬萬懇急者。臣父年今七旬。衰敗殊甚。居常凜綴之中。積傷於夏秋暑濕。風眩嘔泄之症。半年危劇。委頓床玆。轉側須人。寢啖全廢。藥餌罔效。臣方日夜焦煎。左右扶將。實無頃刻離捨之勢。雖在從宦之時。固宜乞養。況且旣廢之蹤。尤何可論於去就之間哉。臣所帶之職。卽風憲糾正之地。見今亂逆肆凶。天討甫行。而誅鋤未盡。合辭方張。此時此任。有不容一日虛縻。玆敢瀝血仰籲。伏乞天地父母。哀憐垂察。臣所授職名。亟許鐫改。俾得將護病父。涵泳聖澤。以遂至願。千萬顒祝。答曰。省疏具悉。卿其勿辭。救護父病。
정조 0년
戶曹參判徐浩修疏曰。伏以臣。猥承專對之命。行將出疆矣。臣之父母墳。在於京畿長湍地。距直路不過三里餘。松楸入望。霜露起感。伏乞許臣歷省。俾伸人子之至情焉。答曰。省疏具悉。卿其依所請。歷省焉。
정조 0년
同義禁李𡊠疏曰。伏以臣。昨夜騎省直中。伏承開坐金吾之命。而第臣與新除授判事朴宗德。有內外從應避之嫌。所帶兼任。自在當遞之科。伏乞聖明。照例遞改。以存公格焉。答曰。省疏具悉。疏辭下該曹稟處。
정조 0년
大司諫趙瑍。掌令具修溫。獻納辛三。校理閔養燮。副校理沈有鎭金履禧。修撰趙時偉鄭宇淳。副修撰洪明浩啓曰。請和緩爲先削去其號。依律處斷。又啓曰。請還寢付處罪人韓翼謩延安府移配之命。仍施遠竄之典。又啓曰。請付處罪人金相福公州牧移配之命。爲先施以遠竄之典。答三司曰。不允。
정조 0년
大司諫趙瑍。掌令具修溫。獻納辛應三啓曰。請穩城府定配罪人趾海。濟州牧定配罪人纘海。更令王府。拿鞫嚴問。快施當律。又啓曰。請薪智島定配罪人敬彬。熊川縣定配罪人成運。亟令王府。更爲拿鞫得情。又啓曰。請還寢尹象厚放歸田里之命。仍施絶島定配之典。又啓曰。請洪樂任。亟命王府。拿鞫嚴問。又啓曰。黑山島定配罪人金龜柱。依律處斷。又啓曰。請杖配罪人韓命周。亟令王府。設鞫嚴問。答兩司曰。不允。
정조 0년
獻納辛應三啓曰。請海南縣圍籬安置罪人具庠。更令王府。嚴鞫得情。快正王法。又啓曰。請大靜縣爲奴罪人金壽賢。更令王府。拿鞫嚴問。依律處斷。又啓曰。靜義縣荐棘罪人尹泰淵。亟令王府拿鞫。嚴問得情。快正王法。又啓曰。請爲奴罪人河翼龍金重得。亟命王府。拿鞫得情。快正王法。又啓曰。請海南縣定配罪人李弘濟。亟令王府。拿鞫嚴問。答院曰。不允。
정조 0년
丙申十月二十二日。兼春秋張顯慶。義禁府啓目。閔趾燮不愼受保。居間轉囑於與擧子素昧之人。事極可駭。嚴問之下。泛稱遲晩。所當請刑是白乎矣。依先朝受敎。議處。何如。啓。傳曰。依允。
정조 0년
丙申十月二十二日巳時。上御尊賢閣。左右相。戶判同爲入侍時。左議政金尙喆。右議政鄭存謙。行戶曹判書鄭弘淳。左承旨蔡弘履。假注書李兢淵。記注官金鳳顯。記事官卜台鎭以次進伏訖。尙喆存謙進前曰。日間聖體。若何。上曰。一樣矣。上曰。古有王妃印。自彼國出來者。而今也則無。勅使或有索見之事。則將無以應之。其在有備無患之道。不可不預爲商量矣。尙喆曰。然矣。預爲造置。好矣。上曰。寶匣亦盡弊。不可不改造入送矣。弘淳曰。日子甚急。王妃印與寶匣。自今日始役。何如。上曰。唯。尙喆曰。交易咨文。纔已來到矣。回咨。依例撰出。順付於今番節使之行。何如。上曰。依爲之。出擧條尙喆曰。盛京禮部咨文出來。而卽義州漂民出送事也。漂民出送。則例有無方物謝表。今亦以節使便祗謝之意。撰出回咨。定禁軍騎撥。下送灣府。傳給鳳城將處。以爲傳送盛京之地。何如。上曰。依爲之。出擧條尙喆曰。卽見嶺南督運都事金載人所報。則以爲北道移轉浦項穀。今方以公私舡完固者裝載。而數旣無多。依前例以兵舡取用爲請矣。營邑鎭兵舡。雖待變戰器。以北道民命之遑急。曾有屢有許施之例。今亦依此例。左右沿兵舡中。量宜取用之意。分付於道臣與督運都事及統水使處。而見今南舡。旣如是不足。則北舡不可不督令入送。別定差員。盡數入送軫期運來之意。更爲申飭於北道道臣。何如。上曰。依爲之。出擧條尙喆曰。向因京貢蔘十斤。姑爲權減之命。關西小米三千石。每年添價者。亦以除減之意。有所仰達矣。卽今京貢進排者。雖減其半。尙餘其半添價。關西米亦當隨以半減。以此擧行之意。分付該廳。何如。上曰。依爲之。出擧條弘淳曰。勅使入來後。館內待令應入者。殆過三百。而起鬧生梗。多出此輩之不謹。許多差備。無以別其緊慢。論其減數申飭。各其定送衙門。或有苟充不擇。則當該官員。難免罪責。爲先出擧條。分付。何如。上曰。依爲之。臨時觀勢。可減者減之。可也。出擧條命書傳敎曰。江原監司金履素。不多日內辭朝。上命退。諸臣以次出。
정조 0년
丙申十月二十二日午時。上詣孝明殿。晝茶禮親奠入侍時。左承旨蔡弘履。右承旨鄭民始。左副承旨金鍾秀。假注書李兢淵。記注官金鳳顯。記事官卜台鎭以次侍立。上具衰服。自齋室詣孝明殿。行晝茶禮。儀註上同行禮訖。上曰。戶判入侍。戶曹判書鄭弘淳。奉龕室帳進前。上命懸之。還入齋室。諸臣遂退出。
정조 0년
丙申十月二十二日二更三點。上御尊賢閣。坐直承旨入侍時。左副承旨金鍾秀。假注書李兢淵。記注官金鳳顯。記事官卜台鎭以次進伏訖。上命讀乙卯年勅使日記。上曰。勅使弔祭。非內殿。則無設行於假魂殿之例乎。鍾秀曰。然矣。上曰。勅使弔祭時。若瞻見虞主。則不無未安之端耶。鍾秀曰。弔祭時果品前列。龕室邃遠。似無瞻見之慮矣。上曰。勅使入來後。翌日弔祭之例多矣。而今番依丁丑例。當日爲之。似好矣。命書傳敎曰。禮曹參判沈履之明日入侍。上曰。在前謄錄。或有假虞主之例。考出以奏。可也。命退。諸臣以次退出。
정조 0년
都承旨洪國榮藥院直。左承旨蔡弘履坐。右承旨鄭民始坐直。左副承旨金鍾秀坐直。右副承旨徐有防坐。同副承旨李普溫奉命在外。注書二員未差。假注書柳孟養藥院直李兢淵仕直。事變假注書李殷模病。
정조 0년
徐有防啓曰。二十四日還勅習儀。二十五日國忌齋戒。二十六日國忌正日。二十七日勅使入京日。回還間頉稟。傳曰。知道。
정조 0년
藥房都提調鄭存謙。副提調洪國榮啓曰。伏未審夜間。聖體。若何。臣等。今日率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等。不任區區憂慮。敢來問安。竝此仰稟。答曰。知道。待下敎入侍。
정조 0년
蔡弘履。以都摠府言啓曰。今日入直內三廳武兼禁軍及殺手等技藝。中日廳習射。而武藝別軍兵等。出去景福宮試放事。請出標信。傳曰。知道。
정조 0년
又以都摠府言啓曰。副摠管花陽君榷。以今日入直武藝別監。軍兵等試放事。景福宮晝仕出去之意。敢啓。答曰。知道。
정조 0년
徐有防啓曰。正言金履鏞。下諭後過限不上來。依定式遞差傳旨及禁推傳旨捧入之意。敢啓。傳曰。允。
정조 0년
傳于徐有防曰。楊州牧使留待。
정조 0년
傳于蔡弘履曰。動駕連爲相値。軍兵必多勞苦。明日習儀時八百名太多。以三百名擧行。
정조 0년
傳于徐有防曰。左副承旨入侍。
정조 0년
蔡弘履。以訓鍊都監言啓曰。肅靖門北積洞近處。小虎一頭獵捉封進之意。敢啓。傳曰。知道。
정조 0년
徐有防。以義禁府言啓曰。前正言金履鏞禁推事。傳旨啓下矣。金履鏞。時在忠淸道永同地云。依例發遣府羅將。拿來。何如。傳曰。允。
정조 0년
又以義禁府言啓曰。延安府使金履復。延安兼任平山府使柳鎭說拿問處之事。傳旨啓下矣。金履復柳鎭說。俱爲時在任所云。依例發遣府書吏羅將。竝拿來。而平山府使柳鎭說。差兼官拿來。何如。傳曰。允。
정조 0년
金鍾秀。以備邊司言啓曰。因政院啓辭。勅使接見時說話。依例書入。而令廟堂增删。以備睿覽事。允下矣。今此書入措語。別無可改者。故還送政院。依此書入之意。敢啓。傳曰。知道。
정조 0년
大司諫趙瑍。掌令具修溫。獻納辛應三。校理閔養燮。副校理沈有鎭金履禧。修撰趙時偉鄭宇淳。副修撰洪浩啓曰。請和緩爲先削去其號。依律處斷。又啓曰。請還寢付處罪人韓翼謩延安府移配之命。仍施遠竄之典。又啓曰。請亟寢付處罪人金相福公州牧移配之命。爲先施以遠竄之典。答三司曰。不允。
정조 0년
大司諫趙瑍。掌令具修溫。獻納辛應三啓曰。請穩城府定配罪人趾海。濟州牧定配罪人纘海。更令王府。拿鞫嚴問。快施當律。又啓曰。請薪智島定配罪人敬彬。熊川縣定配罪人成運。亟令王府。更爲拿鞫得情。又啓曰。請還寢尹象厚放歸田里之命。仍施絶島定配之典。又啓曰。請洪樂任。亟命王府。拿鞫嚴問。又啓曰。請黑山島定配罪人金龜柱。依律處斷。又啓曰。請杖配罪人韓命周。亟令王府。設鞫嚴問。答兩司曰。不允。
정조 0년
掌令具修溫啓曰。請大靜縣爲奴罪人金壽賢。依律處斷。又啓曰。請鏡城府定配罪人述海拿鞫。嚴問得情。又啓曰。請洪龍漢遠地定配。又啓曰。請爲奴罪人河翼龍重得。亟命王府。拿鞫得情。快正王法。又啓曰。請放逐罪人安大濟。更令王府。拿鞫得情。又啓曰。請河東府定配罪人李克生。依律處斷。又啓曰。請梁山郡定配罪人錫達。依律處斷。又啓曰。請削黜罪人金漢耆。亟施竄配之典。答府曰。不允。
정조 0년
獻納辛應三啓曰。請海南縣圍籬安置罪人具庠。更令王府。嚴鞫得情。快正王法。又啓曰。請南海縣爲奴罪人金壽賢。更令王府。拿鞫嚴問。依律處斷。又啓曰。請靜義縣荐棘罪人尹泰淵。亟令王府。拿鞫嚴問。快正王法。又啓曰。請爲奴罪人河翼龍金重得。亟令王府。拿鞫得情。快正王法。又啓曰。請海南縣定配罪人李弘濟。亟令王府。拿鞫嚴問。答院曰。不允。
정조 0년
丙申十月二十三日。兼春秋張顯慶。義禁府閔趾燮議定啓目。傳曰。依允。
정조 0년
丙申十月二十三日辰時。上御尊賢閣。左副承旨楊州牧使同爲入侍時。左副承旨金鍾秀。假注書李兢淵。記注官金鳳顯。記事官卜台鎭。楊州牧使洪益弼以次進伏訖。上謂益弼曰。楊州非但畿輔重地。多奉陵寢。軍政亦難。盡心爲政。毋負今日面諭之意。可也。羅州治績。亦已聞之。勿爲七事而退去。上曰。禮曹參判入來乎。鍾秀曰。俄已入來。方考出謄錄矣。上曰。右相入侍。右議政鄭存謙進前曰。夜間聖體。若何。上曰。一樣矣。上曰。假虞主前例有無。卿或知之否。存謙曰。內殿則有假魂殿之例。而外殿則無假虞主之例矣。上曰。禮曹參判入侍。禮曹參判沈履之進前。上曰。有何可據之謄錄乎。履之曰。遍考謄錄。終無可據之例。而在前假魂殿時。彼人旣不得辨其眞假。則似無瞻見之慮矣。上曰。雖有欲見之事。豈無防塞之道耶。履之曰。渠輩惟恐失禮。似無他慮矣。上曰。勅使入幕後。百官出崇政門改服。則可無喧譁之患乎。存謙曰。以此講定。好矣。上曰。唯。存謙曰。內局入診。待下敎爲之乎。上曰。置之。命退。諸臣以次。退出。
정조 0년
丙申十月二十三日酉時。上御尊賢閣。左副承旨。儒臣同爲入侍時。左副承旨金鍾秀。假注書李兢淵。記注官金鳳顯。記事官卜台鎭。副校理沈有鎭。修撰趙時偉以次進伏訖。上曰。儒臣持入名臣錄乎。有鎭曰。本有一帙。前已內入矣。上曰。下番爲龍崗乎。鍾秀曰。然矣。上曰。龍崗人心。何如。時偉曰。人心强悍矣。上曰。弓馬之才多乎。時偉曰。非但有弓馬之才。文風近漸蔚興矣。上曰。北道亦有文風云矣。鍾秀曰。然矣。上命中官出來名臣錄。上曰。儒臣讀奏目錄。有鎭讀奏訖。上曰。宋之宰相。李沆爲第一。而韓琦亦多樹立矣。儒臣以爲孰勝乎。有鎭曰。宋之宰相。韓富爲最。而直節則李文正。當爲第一矣。上曰。趙普所謂半部致太平之說。心常怪之矣。時偉曰。然矣。言行之有愧於論語一部者。多矣。上命鍾秀讀奏李綱傳。上曰。予好陸宣公奏議。嘗以爲勝於李忠定奏議。鍾秀曰。文兼古今。言切事情矣。上曰。寇準澶淵事。何如。鍾秀曰。有若燭照而龜卜。然此非後世可學之事也。上曰。神宗。求治太急。以致壞亂。良可歎也。而後世之以是爲戒。過於因循。亦可悶也。鍾秀曰。更張因循。各有其時。必得中道然後。可以無弊矣。上曰。凡事之酌量折衷。惟在於讀書窮理。以益其智矣。鍾秀曰。然矣。有鎭曰。治國如醫病。對症投藥。固是治病之道。而妄投藥餌。以致其害。則反不如調養元氣之爲愈矣。上曰。天性初無聖凡之不同。而氣質終有賢愚之各殊。爲學者當以矯氣質爲第一工夫。而矯氣質之要。亦不越乎省察二字矣。鍾秀曰。省察之爲要。誠如聖敎。而旣覺之後。不吝改過。乃可以進益矣。上曰。涵養與省察工夫。孰難乎。鍾秀曰。工夫之難易。臣不敢的知。而似不可偏廢矣。上曰。涵養。卽心上工夫。不可一朝成就。惟漸磨而後。可以進益矣。鍾秀曰。今日筵中甚好矣。晉接儒臣。討論經史。豈非盛事乎。上曰。連因侍湯之無暇。以致舊學之荒廢。先儒所謂石火電光。是也。豈不可悶乎。鍾秀曰。學問固非別件物事。雖機務浩多之際。必留聖念。則卽事是學也。上曰。討論文義。勝讀五六遍矣。有鎭曰。然矣。鍾秀曰。聖學已造高明之域。政令動合天理之正。益懋緝熙之工。毋忽終始之念。則三代之治。自可挽回。豈不休哉。上命退。諸臣以次退出。
정조 0년
都承旨洪國榮藥院直。左承旨蔡弘履坐。右承旨鄭民始坐。左副承旨金鍾秀坐直。右副承旨徐有防坐直。同副承旨李普溫奉命在外。注書二員未差。假注書柳孟養藥院直李兢淵仕直。事變假注書李殷模仕。
정조 0년
傳于蔡弘履曰。忠淸監司江原監司留待。
정조 0년
傳于蔡弘履曰。砲聲必不聞百里之外。客使姑未入百里之內。而鄕軍賞試射所重。明日依例爲之。
정조 0년
傳于徐有防曰。騎馬一匹立之。
정조 0년
又傳于曰。錦城尉拜掃時。澆奠床備給。
정조 0년
兵曹口傳政事。以許侙爲兼羽林衛將。
정조 0년
吏曹口傳政事。以洪周萬爲掌樂正。
정조 0년
金鍾秀。以迎接都監言啓曰。本都監都廳郞廳趙鼎耇改差。代掌樂院正洪周萬差下。使之察任。何如。傳曰。允。
정조 0년
洪國榮。以迎接都監言啓曰。卽接遠接使移文。則龍亭甁花街隅盒花。已爲停當除減。則京中床花建花。自在減除中云。以此擧行之意。分付各該司。何如。傳曰。允。
정조 0년
又以迎接都監言啓曰。本都監都廳郞廳趙鼎耇。以其親病。受由下鄕。今姑改差。其代。司僕寺正吳大益差下。使之察任。何如。傳曰。允。
정조 0년
金鍾秀。以迎接都監言啓曰。卽接遠接使移文。則副勅到葱秀站。作七言絶句二首。欲爲懸板。故分付地方官。使之刻揭。一本謄書上送矣。正書以入之意。敢啓。傳曰。知道。
정조 0년
錦城尉朴明源疏曰。伏以朝家於奉命往役之臣。輒許省墓之暇。此誠曲軫下情之美意也。今臣。猥膺專對之任。行將出疆。而臣之父母墳山。在於坡州地。距大路甚邇。欲取便道歷掃。以伸霜露之感。玆敢略控短章。仰暴私懇。伏乞聖慈。俯賜諒察。特許所請。千萬幸甚。答曰。省疏具悉。卿其依所請。歷省焉。
정조 0년
敎江原監司金履素書。王若曰。關臬缺帥。方咨分釐之才。廷簡擧賢。特畀旬宣之任。肆頒綸綍之號。庸侈旌銊之榮。惟卿。通敏之才。凝峻其操。體名祖休戚之義。典刑猶存。擢先朝忠良之科。本領固好。歷踐淸要。在廷之日幾何。不慕紛華。循墻之志自勉。旣聲譽菀有可見。而器局無適不宜。惟彼關東之名藩。實爲海左之重鎭。海環嶺阻。地連八百里幅員。碁布星羅。治有卄六州民物。蔘貢之弊瘼漸甚。蓋緣地産之異前。漁採之生涯益窮。亦由穡事之失稔。顧其責實難於此際。惟卿才允叶於予心。玆授卿以守江原道觀察使兼兵馬水軍節度使巡察使原州牧使。卿其祗膺寵章。懋樹嘉績。治苟先於律己。庶見廉勸而貪懲。政惟貴於保民。須期化行而俗美。惟一道皆係於方伯。寧忽制治之方。知卿家甚近於原營。已講蘇弊之策。凡諸措置。顧有典常。於戲。堅確周通。顧何待於加勉。恩威寬猛。宜爾軫於竝施。棠舍謠騰。可想幨帷之巡郡。楓宸憂弛。予喜屛翰之得人。往其欽哉。行且召矣。故玆敎示。想宜知悉。副校理沈有鎭製進
정조 0년
大司諫趙瑍。掌令具修溫。獻納辛應三。校理閔養燮。副校理沈有鎭金履禧。修撰趙時偉鄭宇淳。副修撰洪明浩啓曰。請和緩爲先削去其號。依律處斷。又啓曰。請還寢付處罪人韓翼謩延安府移配之命。仍施遠竄之典。又啓曰。請亟寢付處罪人金相福公州牧移配之命。爲先施以遠竄之典。答曰。不允。
정조 0년
大司諫趙瑍。掌令具修溫。獻納辛應三啓曰。請穩城府定配罪人洪趾海。濟州牧定配罪人纘海。更令王府。拿鞫嚴問。快施當律。又啓曰。請薪智島定配罪人敬彬。熊川縣定配罪人成運。亟令王府。更爲拿鞫得情。又啓曰。請還寢尹象厚放歸田里之命。仍施絶島定配之典。又啓曰。請洪樂任。亟命王府。拿鞫嚴問。又啓曰。請黑山島定配罪人金龜柱。依律處斷。又啓曰。請杖配罪人韓命周。亟令王府。設鞫嚴問。答曰。不允。
정조 0년
丙申十月二十四日辰時。上御尊賢閣。都承旨入侍時。都承旨洪國榮。假注書柳孟養。記注官金鳳顯。記事官卜台鎭以次進伏訖。國榮曰。夜間聖候。若何。上曰。一樣矣。國榮曰。寢睡。何如。上曰。善爲之矣。上曰。忠淸監司江原監司入侍。出榻敎忠淸監司徐有隣。江原監司金履素進前。上曰。今年關東飢荒。民事誠爲哀憐。賑政凡百。若非極力周旋。不無顚連之患。下去後移轉區劃等事。少無稽忽。盡心擧行。無負予委任之意。履素對曰。臣受國厚恩。猥當藩任。宜思報效之道。而臣本無才無能。且當飢歲賑給之策。沒無經營。下去後。當竭力爲之。而不知能堪重任也。上曰。賑飢之外。又有蔘弊。不可不矯救。下去後。自斷者自斷。狀聞者狀聞。可也。上曰。湖西近連數遞。送迎之費。民蒙其害。實爲可悶。本道與他道有異。抑豪扶弱。蘇民革弊之政。着念爲之。可也。有隣對曰。臣。去益蒙恩。惶感倍切。聖敎縷縷。敢不竭力奉行乎。上曰。水使金麟瑞請賞狀聞。極其過實。到界後。發遣褊裨。詳細査實。更爲狀聞。可也。國榮曰。鳥嶺小路。通於槐山邑前。大小行人。不行於鳥嶺大路。而皆由於此。前後筵中。以此路之防塞。問議大臣。而尙今因循未果。此路之通行。有害於關防。新伯下去後。觀其形便。期於防塞。以爲狀聞。何如。上曰。依爲之。命國榮讀宣別諭訖。命退去。諸臣以次出。
정조 0년
丙申十月二十四日午時。上詣孝明殿。晝茶禮親奠入侍時。右承旨鄭民始。左副承旨金鍾秀。假注書李兢淵。記注官金鳳顯。記事官卜台鎭以次侍立訖。上具衰服。自齋室詣孝明殿。行晝茶禮。儀註上同行禮訖上還入齋室。諸臣以次退出。
정조 0년
丙申十月二十四日午時。上御齋室。諸承旨入侍時。都承旨洪國榮。左承旨蔡弘履。右承旨鄭民始。左副承旨金鍾秀。假注書柳孟養李兢淵。記注官金鳳顯。記事官卜台鎭以次進伏訖。上曰。庚子乙巳丁丑勅使日記持入。命諸承旨考見儀註。上曰。吏戶房換房。出榻敎上曰。左右相。兵戶判。訓將入侍。左議政金尙喆。右議政鄭存謙。兵曹判書洪樂性。戶曹判書鄭弘淳。訓鍊大將張志恒進前。上謂弘淳曰。今觀幕次。弊不成樣。經費雖難。不可不給一幕次矣。尙喆存謙曰。此則不可不變通矣。上曰。闕內把守不足。以外營入直軍加入。好矣。上謂弘淳曰。迎勅所帳幕等節。何如。弘淳曰。此則以新件善爲之矣。命左右相。戶兵判先退。上曰。禁軍別將。率禁軍將入侍。禁軍別將李邦一。率七番將以次進前。上下詢姓名及入番禁軍之數。上曰。勅使入來時。禁軍排立。申飭整齊。可也。仍命先退。上曰。禮曹參判入侍。禮曹參判沈履之進前。上下詢迎勅時儀註。仍命先退。上曰。迎接都監堂上。爲先從重推考。禮曹佐郞李秀夏。拿問處之。出榻敎上曰。問禮官入侍。問禮官趙尙鎭進前。上曰。勅使。何如。尙鎭曰。上勅頗有淸高之意。而副勅則不無作弊之慮矣。上命書傳敎曰。在外掌樂正禁軍將改差。其代。口傳差出。上命退。諸臣以次退出。
정조 0년
都承旨洪國榮藥院直。左承旨蔡弘履坐直。右承旨鄭民始病。左副承旨金鍾秀坐直。右副承旨徐有防坐。同副承旨李普溫坐。注書二員未差。假注書柳孟養藥院直李兢淵仕直。事變假注書李殷模仕。
정조 0년
金鍾秀啓曰。左右相。兵曹判書。迎接都監堂上。依下敎來待矣。傳曰。入侍。
정조 0년
傳于蔡弘履曰。左副承旨入侍。
정조 0년
傳于金鍾秀曰。藥房提調留待。
정조 0년
以寶劍望筒。傳于蔡弘履曰。更爲修正以入。
정조 0년
傳于徐有防曰。弘文提學牌招。
정조 0년
傳于金鍾秀曰。漂民咨文。雖曰前例。兩作恰同。沈有鎭之作。猶能成樣。而鄭宇淳之作。尤不成樣。知製敎鄭宇淳。從重推考。使之更爲製進。
정조 0년
傳于金鍾秀曰。戶判明日入侍。
정조 0년
傳于蔡弘履曰。日寒若此。金吾滯囚可悶。都監堂上中判義禁開座。捧供以入。
정조 0년
有政。吏批。行判書李重祜進。參判權噵未肅拜。參議兪彦鎬式暇。左副承旨金鍾秀進。以金方行爲正言。沈有鎭爲判敦寧。金魯鎭爲右尹。尹得養魚錫定爲同義禁。金相戊爲戶曹參議。申思運爲軍資正。卜台鎭爲禮曹正郞。尹行履爲兵曹佐郞。申光憲爲禮曹佐郞。柳協基爲典籍。李溵爲進賀兼謝恩使。沈履之爲同經筵。羅潤祿爲軍器僉正。劉錫亮爲書題。東學訓導單。孫錫周。前南原府使金坦行贈吏參例兼。江原監司金履素考。
정조 0년
兵批。行判書洪樂性進。參判李𡊠病。參議宋鍈病。參知尹弘烈入直進。左副承旨金鍾秀進。以金魯鎭爲同知。金㻐爲羽林將。趙雲慶爲忠壯將。鄭志儉爲文兼。趙鳳逵爲都摠都事。張鉉佐爲訓鍊主簿。金聖和李羲星爲武兼。同知單。柳爾冑。僉知單。柳孝源。副護軍單。金漢升李昌壽宋文載李世澤林得浩。沈鑧爲副司直。李迪輔李輯爲副司正。
정조 0년
兵曹口傳政事。以韓光會爲都摠管。柳鎭夏爲副摠管。
정조 0년
傳于金鍾秀曰。左承旨入侍。
정조 0년
傳于金鍾秀曰。新定議註謄出在例。不特山呼一節逕庭。至於宣勅節次。尤何等禮節之大節。則儀註中。全不載錄。將有窘速之慮。況禮之後。有此未備之節。事甚不察。左右相。禮堂待開門入侍。
정조 0년
蔡弘履。以兵曹言啓曰。今此迎勅送勅擧動時。本曹補把馬十五匹內吹螺赤所騎馬二十三匹。及館所擧動時補把馬十五匹。竝依前例。以京畿驛馬入把之意。分付本道。何如。傳曰。允。
정조 0년
金鍾秀。以迎接都監言啓曰。卽接遠接使移文。則勅房通官言內。今此賜緞等物。自弘濟院進京時。不可如沿路之用以擡扛架子。六坐黃漆精造。一坐盛玄狐祻。一坐盛貂皮一百張。四坐盛緞子各十匹。而竝蓋以黃袱。又造盛印盤子一坐。亦黃漆蓋黃袱。每坐必以八人擡扛。印寶換傳之際。不可先傳新寶。換出舊寶。小黃床兩坐。亦爲預備。蓋黃袱置殿上東西。一齊奉安後相換。此是應行道理。勅使之意如此云矣。依此擧行之意。敢啓。傳曰。知道。
정조 0년
丙申十月二十五日。兼春秋張顯慶。義禁府閔趾燮照律。笞五十收贖。解見任別敍私罪啓目。傳曰。罷職放送爲良如敎。
정조 0년
義禁府啓目。衛將李普昌。習儀之時。衛軍不卽待令。以致稽滯。事極駭然。嚴問之下。泛稱遲晩。所當請刑是乎矣。年過七十。法不當請刑。上裁。何如。啓。傳曰。付過放送爲良如敎。
정조 0년
義禁府啓目。繕工監奉事金載泰。習儀時。要轝不卽待令。以致稽滯。事極駭然。嚴問之下。泛稱遲晩。刑推得情。何如。啓。傳曰。分揀放送爲良如敎。
정조 0년
義禁府啓目。禮曹佐郞李秀夏。勅行時。闕門結綵陳久色渝。而身爲典客郞官。不能申飭。極爲駭然。嚴問之下。泛稱遲晩。刑推得情。何如。啓。傳曰。付過放送爲良如敎。
정조 0년
丙申十月二十五日未時。上御尊賢閣。左右相。兵曹判書。延接都監堂上同爲入侍時。左議政金尙喆。右議政鄭存謙。戶曹判書鄭弘淳。左參贊朴宗德。兵曹判書洪樂性。左承旨蔡弘履。假注書李兢淵。記注官金鳳顯。記事官卜台鎭以次進伏訖。尙喆曰。夜間聖體。若何。上曰。一樣矣。上曰。聞昌城尉纔遭慘慼。且有實恙云。勢難强令赴燕矣。尙喆曰。渠以往役之意。不敢爲辭免之計。而稟賦本來虛薄。情境且又可矜矣。上曰。誰可代之。尙喆曰。領府事以其曾祖之赴燕卒逝。不欲往赴。臣等之外。無他可往之人矣。上曰。左相曾已往來。且國事方殷。何可更赴乎。尙喆曰。右相之情理。又難遠役矣。上曰。宗班則非但無可合之人。此是嗣服後初使。亦宜擇人。領府不可强送耶。尙喆曰。聖敎旣如此。領府似不敢辭免矣。上命書傳敎曰。昌城尉情理。雖甚慘矜。使事旣重。固不可言私。而此都尉情理之外。素所抱病。曾所熟知。不可强迫。以致僨事。謝恩使昌城尉黃仁點許遞。政官卽爲牌招開政。上曰。再明勅行。當早爲入來耶。弘淳曰。動駕時。當先送請來譯官。使之隨時入來矣。上曰。勅使入來後。未行茶禮之前。宜有饋饌之節矣。尙喆曰。雖無前例。饋以小饌。以示慇懃之意好矣。樂性曰。宣詔時。侍衛排立於何處乎。上曰。宣詔時。立於中階。而接見時隨入。可也。存謙曰。日寒如此。明日動駕時。衣襨加厚爲宜矣。上曰。唯。尙喆曰。乾隆所書式表東藩揭板者。前或索見云。故今番已令取色以置矣。上曰。通官亦入殿內乎。尙喆曰。然矣。非通官。則何以酬酢乎。存謙曰。監劑提調。今日當入來云。自再明進御好矣。上曰。唯。命退去。諸臣以次出。
정조 0년
丙申十月二十五日申時。上御尊賢閣。左副承旨入侍時。左副承旨金鍾秀。假注書李兢淵。記注官金鳳顯。記事官卜台鎭以次進伏訖。上曰。玉堂上下番。持周禮入侍。賤臣承命出傳。校理閔養燮。修撰洪明浩進前。上命考出拜法訖。命儒臣先退。鍾秀曰。韓命周上疏。臣姑未見。而略聞其槪。則若非狂妄之人。似是凶險之類矣。上命讀疏。讀訖。鍾秀曰。今見其疏。必是喪性之人。似非嘗試之類。而第若終無發落。則恐爲外間疑訝之端矣。上曰。然矣。從當處分。疏本出置。可也。命退去。諸臣以次退出。
정조 0년
丙申十月二十五日初更三點。上御尊賢閣。左承旨入侍時。左承旨蔡弘履。假注書李兢淵。記注官金鳳顯卜台鎭以次進伏訖。上命書禁府公事判付訖。上曰。日寒如此。諸囚卽爲放送事。分付。賤臣承命出傳。命書傳敎曰。今番勅行。沿路監司狀啓。皆不詳備。反不如節使之狀啓。彼中事情。似是前例之如此。而回還時則申飭諸道。其令詳探任譯輩。隨所聞詳悉狀聞事。分付。若此則留館時都監傳語。必多疎漏。勿拘常格。務從仔細事。亦爲申明。分付都監。命退去。諸臣以次出。
정조 0년
都承旨洪國榮藥院直。左承旨蔡弘履坐。右承旨鄭民始坐直。左副承旨金鍾秀坐。右副承旨徐有防坐。同副承旨李普溫坐直。注書二員未差。假注書柳孟養藥院直李兢淵仕直。事變假注書李殷模仕。
정조 0년
蔡弘履。以都摠府言啓曰。今日內三廳武兼禁軍及軍兵等。當爲中日習射。而勅使近境已迫。限回還間姑停之意。敢啓。傳曰。知道。
정조 0년
李普溫啓曰。守宮假注書望。以罷職人。曚然備擬。注書柳孟養。推考。何如。傳曰。允。
정조 0년
蔡弘履啓曰。左議政金尙喆。右議政鄭存謙。禮曹參判沈履之。依下敎來待矣。傳曰。入侍。
정조 0년
李普溫啓曰。戶曹判書鄭弘淳。依下敎來待矣。傳曰。入侍。
정조 0년
傳于蔡弘履曰。右承旨入侍。
정조 0년
傳于鄭民始曰。坐直承旨與御前通事入侍。
정조 0년
金鍾秀。以禮曹言啓曰。明日迎勅行禮時。司香官二員。當爲進參。而本曹正郞韓㵛。迎接都監移差。正郞朴道翔。奉命在外。正郞卜台鎭。兼史入直。佐郞一員未差。佐郞李秀夏。東邊司香官進參。佐郞金重燮。再昨日習儀時。以西邊司香官。旣有改差之命矣。司香官一員未備。佐郞改差之代。令該曹以在京無故人。卽爲口傳擇差。以爲備員行禮之地。何如。傳曰。允。
정조 0년
吏曹口傳政事。以尹致性爲禮曹佐郞。
정조 0년
徐有防。以義禁府言啓曰。明日擧動時。各差備都事。當爲備員。都事申光憲遷轉代。令該曹口傳差出。以爲分排之地。何如。傳曰。允。
정조 0년
李普溫。以迎接都監言啓曰。卽接京畿監司牒報。則勅使明日入京。軍令初吹卯正。二吹辰初。三吹辰正書出云矣。敢啓。傳曰。知道。
정조 0년
吏曹口傳政事。以洪啓學爲禁府都事。
정조 0년
蔡弘履。以禁衛營言啓曰。來十一月當右部右司屬全羅道五哨軍兵逢點實數六百五十二名。已爲點閱整齊。來十一月初一日。與內外各處入直將官軍兵等。依例替代後舊軍放送之意。敢啓。傳曰。知道。
정조 0년
又以禁衛營言啓曰。來丁酉正月當十番右部後司屬全羅道五哨軍兵。來十二月二十五日京中逢點。依例準二朔立番之意。本道監兵使處。預爲知委。何如。傳曰。允。
정조 0년
又以御營廳言啓曰。本廳來丁酉年正月二月兩朔應立後部中司屬京畿右道三哨。黃海道二哨合五哨軍兵。今十二月二十五日京中逢點。正月初一日。與左司軍兵。當爲替代立番。趁期調送事。兩道監兵使處。依前知會之意。敢啓。傳曰。知道。
정조 0년
又以御營廳言啓曰。本廳來十一月十二月兩朔應立後部左司屬京畿左道三哨。右道二哨合五哨軍兵六百七十名。已爲逢點整齊矣。十一月初一日。與前司軍兵替代後。舊軍放送之意。敢啓。傳曰。知道。
정조 0년
行工曹判書徐命善疏曰。伏以臣自承藝苑之命。惶愧驚懍。心焉靡定。身在禁中。未敢叩謝。面承飭諭。洊犯違逋。恩私轉隆。而臣罪益重。義分都虧。而情亦慼矣。及夫經筵之肅單還下。留鑰之嚴敎繼降。則不暇他恤。顚倒承命。辭受判若兩截。去就終歸卽當。自顧駭赧。人將謂何。噫。臣之本末。淵鑑之所悉燭也。庸陋鈍劣。憒憒空空。豈有一藝寸能。可堪於器使之末。而幸際維新之化。猥蒙不世之眷。未滿周歲。超躋崇班。銓柄戎權。周流兜攬。歷數終古。如臣者幾人。顚躓之懼。惴如集木。滿盈之戒。懍如履氷。而脚跟未牢於守分。衷情倍激於圖報。殫竭驅策。生死向前。而至若館閣之任。初非臣影嚮之所模擬。意料之所彷像也。只緣聲聞易過於實情。誠信未孚於同朝。忽地擸掇。狼狽至此。愛德之意。固難厚望於銓家。而累一初官人之政。亦非細故也。臣若晏然固有。因仍冒沒。則不惟臣之畢竟露醜。永貽文苑之羞而已。堂堂淸朝之遴選。其將由臣而壞矣。此又臣之悸恐怵惕。不敢以煩瀆而不之止也。連赴藥院。未得陳懇之暇。祗奉珍劑。仍作監煎之行。而摠戎移符之命。又下於此際矣。書生不嫺於軍旅。聖簡奚取於匪才。從前負乘。已不勝其憂懼。而一猶難矣。其可再乎。況南北雖無輕重。文武各有塗轍。則臣是何人。乃敢淩躐於戎壇詞垣之間。若是其無礙乎。駁正之論。竢之不來。泯默之愧。久而彌切。玆不得不瀝血陳暴於天地父母之前。伏乞聖明。察臣言之非出假飾。念官方之不宜澆濫。將臣所帶藝文館提學摠戎使之任。竝許刊免。以光新政。以還愚分。公私不勝幸甚。答曰。省疏具悉。館閣之命。實循公議。卿何過辭。至於摠帥移除。南北奚異。尤非卿控辭之端。所辭不允。卿其從速行公。
정조 0년
丙申十月二十六日辰時。上御尊賢閣。左右相。禮曹參判同爲入侍時。左議政金尙喆。右議政鄭存謙。禮曹參判沈履之。同副承旨李普溫。假注書李兢淵。記注官金鳳顯卜台鎭以次進伏訖。尙喆存謙曰。夜間聖體。若何。上曰。一樣矣。上曰。宣勅一節。不入於儀註中。何以則好耶。尙喆曰。以此意。先爲言及於勅使。好矣。上曰。勅書合爲幾度乎。尙喆曰。七度矣。上曰。受寶節次。亦有儀註乎。履之曰。受寶後置諸幄次。還內時奉入矣。上曰。吏房承旨入侍。上曰。新舊寶受授之際。亦有節次乎。履之曰。亦有儀註矣。左副承旨金鍾秀進前。上曰。袖中笏記見之否。鍾秀曰。見之矣。上曰。與禮參相議添散。可也。命左右相先退。上命讀奏徐命善上疏賜批。命退去。諸臣以次出。
정조 0년
丙申十月二十六日午時。上御尊賢閣。右承旨入侍時。右承旨鄭民始。假注書李兢淵。記注官金鳳顯。卜台鎭以次進伏訖。上曰。騎馬二匹立之。禁軍一人待令。宣傳官具純入侍。賤臣承命出傳。宣傳官具純進前。上曰。卽往弘濟院。勅使來到後凡節。詳探以來。禁軍直送于勅行所到處。逢見後入來事。分付。命退。諸臣以次出。
정조 0년
丙申十月二十六日申時。上御尊賢閣。禮曹參判。御前通事入侍時。禮曹參判沈履之。吏曹參議兪彦鎬。左副承旨金鍾秀。假注書李兢淵。記注官金鳳顯卜台鎭以次進伏訖。上曰。開陽敦義兩門仍留。大臣承旨入來後下鑰。賤臣承命出傳。上曰。宣勅官善讀者多差。可也。履之曰。讀勅儀節。旣無可據文跡。當依吉禮爲之乎。上曰。退去後更商儀註。修正以入。可也。命退去。諸臣以次出。
정조 0년
都承旨洪國榮藥院直。左承旨蔡弘履坐。右承旨鄭民始坐直。左副承旨金鍾秀坐直。右副承旨徐有防坐。同副承旨李普溫坐。注書二員未差。假注書柳孟養藥院直李兢淵仕直。事變假注書李殷模別入直。
정조 0년
大駕詣慕華館入幕次後。政院玉堂藥房口傳問安。答曰。知道。
정조 0년
大駕還宮入崇政殿庭幕次後。政院玉堂藥房口傳問安。答曰。知道。
정조 0년
傳于蔡弘履曰。侍衛軍兵毛具。
정조 0년
傳于金鍾秀曰。訓局軍兵。連日驅馳可悶。明日館所擧動。御將率本營軍兵隨駕。禁軍只以三番擧行。
정조 0년
傳于金鍾秀曰。訓鍊大將張志恒。依下敎來待矣。傳曰。明日還宮後入侍。
정조 0년
傳于金鍾秀曰。禁軍雖命以三番隨駕。而旣非經宿明日入直一番及出番二番擧行。
정조 0년
傳于金鍾秀曰。弘文提學牌招頒赦。則雜犯死罪以下竝宥。
정조 0년
傳于徐有防曰。訓局軍兵。連日勞苦。故旣命御營廳隨駕。訓局則挾輦軍外。勿爲調發事。分付。
정조 0년
蔡弘履。以訓鍊都監言啓曰。依下敎隨駕將校軍兵等處。設粥分饋之意。敢啓。傳曰。知道。
정조 0년
金鍾秀。以迎接都監言啓曰。首譯以百官及都監堂郞見官禮之意。言于勅使。則勅使以爲。見官禮一倂停免云矣。敢啓。傳曰。知道。
정조 0년
都承旨洪國榮藥院直。左承旨蔡弘履坐。右承旨鄭民始坐。左副承旨金鍾秀坐。右副承旨徐有防坐直。同副承旨李普溫坐直。注書二員未差。假注書柳孟養藥院直李兢淵仕直。事變假注書李殷模別入直。
정조 0년
徐有防啓曰。頒赦爲之事。命下矣。未承授推考傳旨。自本院。依例竝爻周之意。敢啓。傳曰。知道。
정조 0년
以香室受押單子。傳于金鍾秀曰。孝明殿親押爲之。
정조 0년
傳于李普溫曰。河恩君垙。待敍用親授。
정조 0년
蔡弘履啓曰。訓鍊大將張志恒。依下敎來待矣。傳曰。入侍。
정조 0년
傳于李普溫曰。左相。家遠。右相今日還宮問安。似當入來。明日館所茶禮。有下詢事。入侍事。傳諭于右相。
정조 0년
李普溫啓曰。右議政鄭存謙。依下敎來待矣。傳曰。入侍。
정조 0년
吏曹口傳政事。伴送事具允鈺單付。
정조 0년
以吏曹別歲抄書入草記。傳于金鍾秀曰。依例書入。
정조 0년
有政。吏批。判書李重祜進。參判權噵未肅拜。參議兪彦鎬式暇。同副承旨李普溫進。以李晉圭爲敦寧都正。以吳準聖爲典籍。以曺羽振爲繕工奉事。以柳源爲歸厚別提。以洪景游爲引儀。綾城尉具敏和今加奉憲。中官韓聖揆金明佑今加資憲。高夢賢今加嘉善。以上百官加親授事承傳。
정조 0년
兵批。判書洪樂性病。參判李𡊠入直進。參議宋鍈病。參知尹弘烈病。同副承旨李普溫進。同知單。安震垕。副司勇。元啓葳。
정조 0년
金鍾秀。以吏曹言啓曰。別歲抄書入事。命下矣。永不敍用。居中居下。一體書入乎。敢稟。傳曰。一體書入。
정조 0년
李普溫。以迎接都監言啓曰。勅使入京第三日。大臣請行茶禮事。前已啓稟矣。明日乃是勅使入京第三日。大臣茶禮依例請行之意。敢啓。傳曰。知道。
정조 0년
又以迎接都監言啓曰。卽者。差備譯官來言。上勅率家丁一名。登明雪樓云矣。敢啓。傳曰。知道。
정조 0년
又以迎接都監言啓曰。卽者。差備譯官來言。副勅率家丁二名。往于上勅房。仍與上勅。共登明雪樓云矣。敢啓。傳曰。知道。
정조 0년
又以義禁府言啓曰。赦文書分秩以入。而時囚罪人趙瑗原情公事。時未啓下。不得擧論之意。敢啓。傳曰。放送。
정조 0년
敎中外大小臣僚耆老軍民閑良人等書。皇華遙臨。捧哀詔而頒典。蠻土永靖。揭徽稱而歸尊。式遵彝章。庸申敷告。嗟。旻天降玆大割。而仙御奄然上賓。率土哀纏攀。因山禮訖。緬至德而靡逮。眞遊而永遐。玆修赴告於大邦。特荷慰諭之洪渥。皇情震悼。旣軫隱崇之方。使旨臨宣。更侈弔祭之寵。義諡節惠。紆眷禮於易名。榮誥疏恩。竝宮壼而錫命。至若眞考追隆之典。獲伸小子崇奉之誠。倫序正而宗祧增光。儀文備而幽明知感。瑤函表貺煥雎錦之文章。金泥凝祥。擎宸綸而怵惕。殊恩旣篤於哀禮。吉音又頒於戎功。惟彼南川底定之謨。亦粵東朝垂裕之慶。簾帷之至化潛洽。可見啓佑之無疆。蠻荆之妖氛廓淸。擧喜威靈之丕暢。寶冊闡顯揚之義。聖孝彌彰。膚功隆愷獻之儀。盛美有自。猗歟嘉祥之啓運。允矣懿號之稱情。哀榮推字小之恩。憫予家之不造。神武鋪綏遠之略。仰大宇之永寧。想已庚已行之規。禮率其舊。軫外內無間之意。嘉與同休。斯乃希覯之文。詎無肆赦之擧。自本月二十八日昧爽以前。除謀反大逆謀叛。子孫謀殺毆罵祖父母父母。妻妾謀殺夫。奴婢謀殺主。謀故殺人。魘魅蠱毒。關係國家綱常。贓汚强竊盜外。雜犯死罪以下。徒流付處安置充軍。已至配所未至配所。已發覺未發覺。已決正未決正。咸宥除之。敢以宥旨前事。相告言者。以其罪罪之。在官者各加一資。資窮者代加。於戲。隱深德厚。永期候度之克虔。海晏河淸。爭頌皇圖之益鞏。故玆敎示。想宜知悉。弘文提學李宜哲製進。
정조 0년
丙申十月二十八日。兼春秋張顯慶。以吏曹前靈岩郡守金履禧。前東部奉事尹昉。前繕工監主簿李昇洙。前陽川縣令嚴球。前漆原縣監徐命國等。勿復檢擬事承傳。前中部都事李正圭。墨名仕版事承傳。前正言權以綱。限三年除望事承傳單子。傳曰。右項律名。旣非古例。故雖皆點下。而其中罪不輕者。亦不可混施蕩滌。李昇洙徐命國。竝削職捧傳旨。
정조 0년
丙申十月二十八日辰時。上御尊賢閣。右承旨入侍時。右承旨鄭民始。假注書李兢淵。記注官金鳳顯卜台鎭以次進伏訖。上曰。勅使所答。何如。民始曰。勅使答以爲房堗溫煖。飮食豊潔。一樣好過。而昨日陪話。旣切欣幸。今又垂問。尤極感謝。且有來臨之敎。今方企待云矣。上曰。勅使姑無弊端云耶。民始曰。問于任譯。則以爲別無弊端。而勅使以連遣問安官。大爲歡喜云矣。上命退。諸臣以次退出。
정조 0년
丙申十月二十八日巳時。上詣館所擧動入侍時。都承旨洪國榮。左承旨蔡弘履。右承旨鄭民始。左副承旨金鍾秀。右副承旨徐有防。同副承旨李普溫。假注書柳孟養李兢淵。記注官金鳳顯卜台鎭以次侍立。上具布裹翼善冠白布袍布裹烏犀帶。乘輿出興泰門。詣廣達門外乘步輦。藥房都提調鄭存謙。提調徐命善。副提調洪國榮進前。存謙曰。昨日勞動之餘。聖體。若何。上曰。一樣矣。存謙曰。終日勞動。聖候無損。必是永眞丹之功也。臣等。不勝喜幸矣。上命書傳敎曰。百官加下批政事。政官牌招開政。又命書曰。河恩君垙。綾城尉具敏和百官加親授。又命書曰。魂殿中官韓聖揆。大殿中官金明佑高夢賢。竝百官加親授。上曰。宣傳官。往傳御將。雜人與喧譁。各別申飭。上詣館所入小次。上曰。御前通事及首譯入侍。御前通事兪彦鎬。譯官申漢禎進前。上曰。御帖先爲入送乎。漢禎對曰。入送御帖然後。勅使當同會一房。整齊以待矣。上命入傳御帖。上曰。勅使何日欲還云耶。漢禎對曰。今日接見時。必發告歸之言矣。上謂弘履曰。喧譁特甚。雖上司下隷。各別科治。上曰。副勅。果是蒙古耶。漢禎對曰。然矣。上曰。蒙古今番初來耶。對曰。在前亦多出來者矣。上命封賜勅扇子及淸心丸。使譯官持入。上乘輿入中門。勅使出至階下。上請勅使先陞。勅固辭。上再請。勅使曰。偕陞好矣。上遂與兩勅分東西偕升。至宴廳相對立。請行拜禮。勅使又固辭曰。昨日旣行揖禮。今日亦當如之。上曰。敬聞命矣。仍行揖禮。遂就椅上。命通事傳言于勅使曰。昨日雖幸接見。哀疚之中。未獲從容。悵然之懷。至今未已。勅使答曰。國王之心如此。俺等之心。當復如何。上曰。日寒如此。遠路行役之餘。僉大人氣力。何如。勅使曰。沿路及館所凡百。皆便好。幸勿過念焉。上曰。大臣入侍。左議政金尙喆。領府事李溵。右議政鄭存謙進前。上曰。館所居處。想多疎冷。供億凡事。亦必草略。主人之心。深庸不安。而反承致謝之敎。尤切愧歎。勅使曰。供億凡節。一無欠缺。多荷國王之恩德矣。上曰。上勅大人。年紀幾何。以牌文見之。似是宗親。於皇上爲幾寸乎。上勅曰。六十三歲。而與皇上爲一家矣。上曰。副勅大人。年紀幾何。見帶何職。副勅曰。四十三歲。而官則禮部侍郞矣。敢問國王春秋幾何。上命通事諭之。副勅曰。謹聞春秋。而瞻望容顔有福矣。上曰。茶禮雖薄劣。旣令備待。進之。何如。勅使曰。國王親臨。穩話甚好。而先大王重慼在身。茶禮停之宜矣。上曰。旣是前例。何可廢也。勅使曰。國王如是懃懇。不敢辭矣。上遂命進茶。進茶儀如前。上曰。通官以下。餽茶於席端。何如。勅使曰。渠輩終不敢食之云。停之宜矣。上曰。茶飮與宴饗有異。且前例不可廢。分付通官輩。使之喫之。何如。勅使曰。渠輩以爲雖是茶飮。國有重喪之時。不忍食之云。故有難强勸矣。上曰。然則依昨日禮。送餽于房中好矣。上曰。饌品雖甚薄劣。加意下著。望也。勅使曰。飮食已飽喫矣。奉來皇命。今旣竢事。欲於初一日起身發行。而國王容貌甚好。當歸奏皇上矣。上曰。今聞僉大人。欲從速復路云。不但逢別怱怱。情懷缺然。僉大人寒程鞍馬之餘。必有傷損之慮。更加思量。姑爲宿留。何如。勅使曰。旣已了事。且有緊故。雖留多日。悵缺則一也。來以卄七。還以初一。其間爲五日。亦不爲不多矣。上又請留。勅使曰。國王如是懃懇。歸意雖促。當於初二發去矣。上曰。一日許留。亦甚幸矣。而一日之留。猶且不足。更當有請矣。勅使更當穩話於慕華館矣。上曰。冬至使行。雖在不遠。進賀謝恩之擧。有不容少緩。亦不敢順付於節使。故進賀兼謝恩使。方令節使發送矣。勅使曰。國王先送賀使。殊甚穩當。實爲善思之事矣。上曰。瀋陽失銀事。此是小邦奉使之臣。不謹行李之致。而使臣輩不知自反。至有呈文之事。特以皇旨。賠還於瀋陽等處云。皇上格外之恩。柔遠之德。固已萬萬惶感。而些少物貨之得失。至煩天聽。私心惶悚。久而未已矣。使臣通事。卽爲革職。而方此更爲馳通於鳳城。轉報禮部。期於還納。僉大人。其或聞之否。副勅曰。陪皇上在熱河時。貴國失銀於大國事。亦已聞之矣。鳳城將報瀋陽。將啓于皇上。而其後事。更未得聞矣。今者國王有此感激皇恩之意。當歸奏於皇上。而銀事。不可告達矣。民始曰。聞譯官所報。勅使以爲請留甚懇。故已許一日之留。而日寒如此。恐傷貴體。早爲回駕。至望云矣。上曰。日勢尙早固難回駕矣。勅使曰。國王應有事務。且謝恩使方物等事。亦必有看檢者。早爲回駕。幸甚矣。上曰。雖無前例。今以慇懃意。有數種奉贈者。望須領受也。仍命承旨。各以端午扇六十柄。淸心元一百丸。傳于兩勅。兩勅辭曰。旣無前例。不敢受去矣。上曰。親自奉贈。雖無前例。領之好矣。若不受。則此心將不安矣。勅使曰。親自送遺。雖無前例。謹此奉領。而感謝無已。仍擧雙手致謝。上曰。荷此領受。幸甚幸甚。仍命通官五人。各賜扇子三十柄。淸心丸三十丸。使於楹外親受。通官等皆跪受拜謝。勅使曰。日寒如此。國王連日勞動。請卽還宮。上乃起座。勅使亦起。上至階末與勅使行揖禮。仍降階。勅使隨至。上請還入。勅使至中門而止。上還入小次。命首譯進前曰。勅使還入後。有何說話乎。漢禎對曰。勅使以爲國王之接待甚厚。殊甚感謝云矣。上曰。諸司預備。上乘輦還宮至廣通橋。命書傳敎曰。館所傳語。極爲稽緩。至於勅使之起寢等事。全不書啓。反不如京畿傳語。況飭敎申明之下乎。當該傳語次知官員。問名拿處。此後更加嚴飭。上曰。結束色書吏待令者太少。良可駭也。命書傳敎曰。兵判推考。入直堂上從重推考。上入建明門。命宣傳官持標信解嚴。還入大內。諸臣以次出。
정조 0년
丙申十月二十八日申時。上御尊賢閣。右相入侍時。右議政鄭存謙。同副承旨李普溫。假注書李兢淵。記注官金鳳顯卜台鎭以次進伏訖。上曰。明日館所茶禮時。左右相。皆爲進去乎。存謙曰。考見前例。則首相進去矣。上曰。茶禮時請留。而彼若難於加留。則亦不必强勸。觀勢善言之意。傳于左相。好矣。存謙曰。勅使慮其失措而不欲見我國人。故見官禮。連爲停免。明日茶禮。亦必不見。當使通官傳言矣。上曰。今番迎勅凡節。皆無失禮之事。幸矣。存謙曰。然矣。上曰。勅使姑無求請之事乎。存謙曰。聞遠接使之言。上勅必無徵索之慮。而副勅。頗有弊端云矣。上曰。昨日之儀節。甚多矣。存謙曰。能免擧火。幸矣。昨日勅使自聞日傘撤去之敎。顯有忌憚禮法之意。尤可幸矣。上命退去。諸臣以次出。
정조 0년
丙申十月二十八日戌時。上御尊賢閣。都承旨入侍時。都承旨洪國榮。假注書李兢淵。記注官金鳳顯卜台鎭以次進伏訖。上命讀奏吏兵批歲抄訖。命書傳敎曰。歲抄單子中點下者。下吏兵曹。依例捧傳旨。命退去。諸臣以次出。
정조 0년
都承旨洪國榮藥院直。左承旨蔡弘履坐。右承旨鄭民始坐。左副承旨金鍾秀坐直。右副承旨徐有防坐。同副承旨李普溫坐直。注書二員未差。假注書柳孟養藥院直李兢淵仕直。事變假注書李殷模別入直。
정조 0년
傳于金鍾秀曰。右副承旨入侍。
정조 0년
傳于徐有防曰。騎馬三匹立之。宣傳官一員待命。
정조 0년
金鍾秀啓曰。左議政金尙喆。館所茶禮後。依下敎來待矣。傳曰。入侍。
정조 0년
金鍾秀啓曰。臣承命馳往館所。使首譯。措辭請留。則上副勅。以爲軫念至此。不勝感激。而來月二十四日內。須及於盛京然後。方可免狼狽。若非親臨勸懇。則一日之加留。亦極重難。而躬懇之至意。不忍孤負。旣以加留一日之意仰對。此外則實無變通之道。承此累次勉留。而末由奉諾。慙愧之外。不安亦深云矣。敢啓。傳曰。知道。
정조 0년
傳于金鍾秀曰。明日親押。仍詣齋殿。親祭後當還內。依此擧行。
정조 0년
李普溫啓曰。宣傳官南有寬。因入直。宣傳官趙宅鎭。奉命出去。以交代替入矣。趙宅鎭。旣已留門復命。則其時留門。應爲出去。而不爲出去。今始來請留門。誠極未安。宣傳官南有寬。從重推考。何如。傳曰。知道。
정조 0년
金鍾秀。以禮曹言啓曰。自前勅使在我境。如遇節日。則例有遣官問慰設宴之擧矣。今此勅使回還時。冬至節日。當爲經過於我境。依前例。令該曹問慰官差出。御貼禮單。照例磨鍊下送。傳給於所到處。而京外宴享。竝皆停減。設宴一款。不當擧論。以此分付。何如。傳曰。允。